
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	26 februarie 2008

	Nr.
	27/569


R A P O R T

asupra propunerii legislative pentru modificarea art.3 alin.(1) din Legea nr.61/1993 privind alocaţia de stat pentru copii, republicată
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 837 din 3 decembrie 2007, cu dezbaterea pe fond în procedură obişnuită a propunerii legislative pentru modificarea art.3 alin.(1) din Legea nr.61/1993 privind alocaţia de stat pentru copii, republicată. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.909/09.07.2007)

· avizul negativ al Consiliului Economic şi Social (nr.1206/25.06.2007)

· avizul negativ al Comisiei juridice, de disciplină şi imunităţi (nr.31/1313/29.01.2008)

· avizul favorabil al Comisiei pentru egalitatea de şanse pentru femei şi bărbaţi (nr.37/11/29.01.2008)

· punctul de vedere negativ al Guvernului (nr.1826/19.07.2007).

Propunerea legislativă are ca obiect de reglementare modificarea art.3 alin.(1) din Legea nr.61/1993 privind alocaţia de stat pentru copii, republicată, cu modificările şi completările ulterioare, astfel încât cuantumul alocaţiei de stat să fie de 200 lei pentru toţi copiii, fără a se mai face distincţie în funcţie de vârsta acestora.
Comisia propune Plenului Camerei Deputaţilor respingerea iniţiativei legislative din următoarele considerente:

· aplicarea soluţiei preconizate de iniţiatori ar conduce la excluderea întregii familii a beneficiarului de la o serie de alte prestaţii şi servicii sociale (alocaţii familiale, burse şcolare, ajutor social, servicii de cantină, ajutor pentru încălzire, etc.) acordate pentru a ameliora anumite nevoi ale membrilor familiei. 
· majorarea alocaţiei de stat pentru toţi copiii la 200 de lei poate avea şi efectul nedorit al creşterii numărului de copii în familiile sărace, care, astfel, vor trăi numai din alocaţii, fără să mai dorească includerea în măsurile active pentru realizarea bunăstării familiei.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 20 februarie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Theodora Bertzi – Secretar de Stat
· d-na Denisa Pătraşcu – Secretar de Stat

· d-l Dumitru Călinoiu – director.
La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 14 voturi pentru, un vot împotrivă şi o abţinere.

Propunerea legislativă a fost respinsă de Senat în şedinţa din 27 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Adriana Emilia BREAZU

